‘Wonderwerk’ na Gretha Wiid se dogtertjie ver valGretha Wiid het die foto van haar en Ghitte na die voorval op Facebook gelaai. Chris Botha, woordvoerder van Netcare 911, het in ŉ verklaring gesê die meisie het glo saam met vriende op die muur gesit toe sy geval het. “Sy was in ŉ ernstige toestand en ons het haar op die toneel gestabiliseer voor sy na ŉ nabygeleë hospitaal vervoer is vir verdere behandeling.” Wiid, ‘n bekende spreker oor verhoudingskwessies, het intussen op Facebook geskryf Ghitte het kop eerste die plaveisel getref nadat sy geval het. “’n Absolute wonderwerk! Dis wat die dokter gisteraand by ongevalle gesê het met my dogtertjie, Ghitte, se opname. En die paramedikus skud sy kop en sê dat ons regtig gelukkig is – dit kon ‘n aand gewees het wat ons hele lewe verander het.” Wiid het ook die foto van Ghitte op Facebook gelaai. Wiid het Netcare 911 ook geloof vir hulle “vinnige en professionele” optrede. “Ai julle, ‘n ongeluk gebeur so maklik en ons kan nie ons kinders in watte grootmaak nie. Kom ons wees vandag opnuut dankbaar vir God se beskerming daar waar ons kinders speel en die waters toets,” het Wiid op Facebook geskryf.